Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
ANO Bērnu fonds jeb UNICEF šodien paziņojis, ka Krievijas iebrukums Ukrainā apgrūtinājis izglītības ieguvi vairāk nekā pieciem miljoniem bērnu. Ukrainas izglītības sektorā jau tāpat netrūka problēmu, kuras izraisīja koronavīrusa pandēmija, taču 11 kara mēneši situāciju padara vēl sliktāku, īpaši Ukrainas austrumos, kur karadarbība notiek jau astoņus gadus. Karā sagrautas vai bojātas tūkstošiem izglītības iestāžu, vecāki baidās sūtīt bērnus uz skolu drošības apsvērumu dēļ. Gandrīz 2 miljoni bērnu iegūst izglītību attālināti, bet 1,3 miljoni kombinē mācības klātienē un attālināti. UNICEF rīcībā esošie dati liecina, ka tikai katrs trešais no Ukrainas bēgļu bērniem, kas dzīvo ārzemēs, apmeklē konkrētās valsts skolu.
========================================== 
Ukrainas valdības aprindās šonedēļ turpinās tīrīšanas - prezidenta biroja vadītāja vietnieks Kirilo Timošenko iesniedzis atlūgumu, amatā plānots iecelt Kijivas apgabala kara administrācijas vadītāju Aleksiju Kulebu, tā vismaz tīmekļa izdevumam "Ukrainska pravda" esot apliecinājis informēts avots. Amatus pametīšot arī Sumu, Dņipropetrovskas, Zaporižjas un Hersonas apgabalu kara administrāciju vadītāji, raksta "Ukrainska pravda". No amata atkāpies arī Ukrainas aizsardzības ministra vietnieks Vjačeslavs Šapovalovs, kurš bija atbildīgs par Ukrainas bruņoto spēku apgādi. Jau vakar stāstījām, ka žurnālistu izmeklēšanā bija konstatēts, ka Aizsardzības ministrija iepērk pārtiku armijai par cenām, kas vairākas reizes pārsniedz mazumtirdzniecības cenas. Ukrainas Aizsardzības ministrija gan norāda, ka "izskanējušās apsūdzības ir nepamatotas", taču Šapovalovs aizejot, citēju: "lai neradītu draudus Ukrainas bruņoto spēku stabilai apgādei". Citāta beigas. ============================================
Latvijas Valdībā šodien atbalstīti grozījumi Valsts sociālo pabalstu likumā. Grozījumi paredz pārskatīt minimālos ienākumu sliekšņus. Labklājības ministrijas (LM) izstrādātajā likumprojektā skaidrots, ka tie nepieciešami, lai pilnībā noteiktu valsts sociālā nodrošinājuma pabalsta apmēru un nostiprinātu regulāru tā pārskatīšanu, lai veicinātu materiālās situācijas pastāvīgu uzlabošanos iedzīvotāju ar zemiem ienākumiem.
=========================================
Vidzemes apgabaltiesa apmierinājusi bijušā ģenerālprokurora Ērika Kalnmeiera prasību par reliģiskās organizācijas "Pirmā Evaņģēliskā Jēzus draudze" darbības izbeigšanu. Krimināllietā konstatēti fakti saistībā ar 21 gadu vecās sievietes un viņas jaundzimušā bērna nāvi 2019.gadā. Tiesā skaidro, ka mājdzemdību laikā reliģiskās pārliecības dēļ netika sniegta medicīniskā palīdzība. Tiesa uzskata, ka draudzes pieļautie pārkāpumi nav savienojami ar demokrātiskā valstī reģistrētas reliģiskās organizācijas pastāvēšanu. =========================================
Pagājušās svētdienas, 22.janvāra, vakarā Daugavpilī nošauts vīrietis, un pastāv varbūtība, ka tas ir cietuma autoritāte Igors Bogdanovičs jeb "Bogdaša". Kā informēja Valsts policijas Latgales reģiona pārvaldes priekšnieka palīdze Ilga Teivāne-Treinovska, 22.janvāra vakarā Daugavpilī ar šautām brūcēm tika hospitalizēts 1980.gadā dzimis vīrietis, kurš vēlāk no gūtajiem ievainojumiem slimnīcā mira. VP sākts kriminālprocess un notiek aktīva izmeklēšana, tādēļ pašlaik izmeklēšanas interesēs plašākus komentārus VP atturas sniegt. Savukārt portālā "Kompromat.lv" lasāms, ka nošautais ir cietuma autoritāte Igors Bogdanovičs jeb "Bogdaša". Viņš dēvēts par Daugavpils cietuma, ko tautā sauc par "Balto gulbi", un Grīvas cietuma pieskatītāju. Kā vēsta "Kompromat.lv" avoti, Bogdanoviču nošāvuši divi slepkavas, kad viņš ar baltu automobili "Lexus" ieradies uz tikšanos. Bogdanovičs dzimis 1980.gadā, tiesāts par 2008.gadā veiktu slepkavību pie nakts kluba "Taller" un ilgu laiku pavadījis aiz restēm, vēsta "Kompromat.lv".
==========================================
Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.